Στο **1ο Θέμα** του Διαγωνίσματος των Πανελλαδικών Εξετάσεων ο μαθητής / η μαθήτρια καλείται να αποδώσει **συνοπτικά** το περιεχόμενο ενός τμήματος του κειμένου (λ.χ. των δύο πρώτων παραγράφων) ή των απόψεων του συγγραφέα για ένα από τα θέματα του κείμενου.

**1. Οι μορφές της περίληψης**

**α.** **τμηματική περίληψη**

Σε αυτή την περίπτωση ζητείται η **συνοπτική απόδοση/ πύκνωση ενός μέρους του κειμένου**, λ.χ. των δύο πρώτων ή των δύο τελευταίων παραγράφων. Οι μαθητές απαντούν **εντοπίζοντας** στο κείμενο το συγκεκριμένο απόσπασμα και **πυκνώνοντας** το νόημά του σε ένα περιληπτικό κείμενο με συγκεκριμένο **όριο λέξεων**. Πρόκειται για άσκηση που απαιτεί, κυρίως, δεξιότητες πύκνωσης.

**β. εστιασμένη/επιλεκτική περίληψη**

Σε αυτή την περίπτωση ζητείται η **συνοπτική απόδοση των απόψεων του συγγραφέα** (ή ενός άλλου προσώπου οι απόψεις του οποίου περιέχονται στο κείμενο) για ένα από τα θέματα του κειμένου. Οι απόψεις αυτές μπορεί να βρίσκονται **σε συγκεκριμένες παραγράφους** ή να είναι **διάσπαρτες** σε όλο το κείμενο. Οι μαθητές απαντούν **εντοπίζοντας** στο κείμενο τις σχετικές απόψεις και **πυκνώνοντας** το νόημά τους σε ένα περιληπτικό κείμενο με συγκεκριμένο **όριο λέξεων**. Πρόκειται για άσκηση που συνδυάζει δεξιότητες κατανόησης και πύκνωσης.

**2. Οι τεχνικές της πύκνωσης / συνοπτικής απόδοσης**

* **Γενίκευση:** αντικατάσταση λέξεων που δηλώνουν **τα μέρη ενός συνόλου** με τη λέξη που δηλώνει **το σύνολο** στο οποίο ανήκουν,

π.χ. *Ο δημοσιογράφος πρέπει να διασταυρώνει τις ειδήσεις, να σέβεται την ιδιωτική ζωή των πολιτών, να αποφεύγει τη συκοφαντία, να μην παραπληροφορεί* Ο δ*ημοσιογράφος πρέπει να τηρεί τη δημοσιογραφική δεοντολογία.*



* **Σύνθεση:** απόδοση μιας ολόκληρης διαδικασίας / μιας σειράς ενεργειών με μία φράση,

π.χ. *Η Πυροσβεστική ήρθε και, αφού έκοψε τις λαμαρίνες του τρακαρισμένου αυτοκινήτου, κατάφερε να βγάλει έξω τον τραυματισμένο οδηγό Η Πυροσβεστική απεγκλώβισε τον οδηγό.*



* **Επιλογή:** Επιλογή από το κείμενο των σημαντικότερων ιδεών / παράλειψη των δευτερευουσών ιδεών,

π.χ. *Εκπαίδευση είναι η καλλιέργεια, με συστηματική διδασκαλία και άσκηση σε ειδικά ιδρύματα (σχολεία κ.ά.) των διανοητικών και σωματικών ικανοτήτων και δεξιοτήτων των ατόμων, κυρίως των παιδιών και των νέων, για να μπορέσουν να ασκήσουν κάποιες επαγγελματικές ή άλλες δραστηριότητες Εκπαίδευση είναι η συστηματική καλλιέργεια των δεξιοτήτων με διδασκαλία και άσκηση.*



* **Αντικατάσταση προτάσεων με επιρρηματική ή ονοματική φράση,**

π.χ. *Απολύθηκε επειδή δεν ήταν συνεπής στην εργασία του Απολύθηκε λόγω ασυνέπειας.*



* Χρήση **μονολεκτικών τύπων** αντί περιφράσεων,

π.χ. *Η απουσία ενδιαφέροντος Η αδιαφορία*



Ορισμένα επιπλέον σημεία που **αξίζει να προσεχθούν** είναι τα εξής:

* Στην περίληψη τμήματος/αποσπάσματος ενός κειμένου προτείνεται η παρουσίαση του **θεματικού κέντρου** στην εισαγωγική περίοδο. Όταν πρόκειται για εστίαση σε απόψεις του συγγραφέα για ένα θέμα, το θεματικό κέντρο δεν είναι απαραίτητο να δίνεται ή μπορεί να δίνεται **έμμεσα** και **σύντομα** (δεδομένου ότι διατυπώνεται στην εκφώνηση της άσκησης).
* Η επιλογή της τυποποιημένης (τριμερούς) οργάνωσης της περίληψης (Αρχικά…, Στη συνέχεια…, Τέλος…) δεν συνιστάται. Ίσως αυτή η οργάνωση διευκόλυνε τον μαθητή τα προηγούμενα χρόνια, όταν καλούνταν να συνθέσει παραδοσιακού τύπου περιλήψεις ολόκληρου κειμένου. Ωστόσο, η επιλογή αυτής της οργάνωσης δεν αποδίδει τη συνοχή και τη **συνεκτικότητα** των ιδεών του κειμένου, ιδιαίτερα όταν πρόκειται για ένα σχετικά σύντομο απόσπασμα. Το σημαντικό είναι να αποδίδονται στο περιληπτικό κείμενο οι **νοηματικές σχέσεις** (αντίθεση, αιτιολόγηση, συμπέρασμα, προσθήκη, αίτιο-αποτέλεσμα κ.ά.) των ιδεών του κειμένου αναφοράς.
* Η ενσωμάτωση στην περίληψη **αυτούσιων χωρίων** του κειμένου μαρτυρεί αδυναμία πύκνωσης και παραγωγής προσωπικού λόγου. Γι’ αυτό, πρέπει γενικά ο μαθητής να την αποφεύγει (χωρίς υπερβολές).
* Η αξιοποίηση ρημάτων όπως *αναφέρει, υποστηρίζει, θεωρεί, επισημαίνει* κ.ά. δεν είναι απαραίτητη και δεν αποτελεί κριτήριο κατά την αξιολόγηση του περιληπτικού κειμένου. Ο μαθητής μπορεί να τα χρησιμοποιεί όπου κρίνει ότι χρειάζεται και πάντοτε **με φειδώ**.
* Το **όριο των λέξεων** είναι δεσμευτικό και καλό είναι να μην παραβιάζεται (πάνω από 10%).